作者：晁端礼
词牌/韵律：绿头鸭・多丽

paragraphs: 锦堂深，兽炉轻喷沈烟。
紫檀槽、金泥花面，美人斜抱当筵。
挂罗绶、素肌莹玉，近鸾翅、云鬓梳蝉。
玉笋轻拢，龙香细抹，凤凰飞出四条弦。
碎牙板、烦襟消尽，秋气满庭轩。
今宵月，依稀向人，欲斗婵娟。
变新声、能翻往事，眼前风景依然。
路漫漫、汉妃出塞，夜悄悄、商妇移船。
马上愁思，江边怨感，分明都向曲中传。
困无力、劝人金盏，须要倒垂莲。
拼沈醉，身世恍然，一梦游仙。